[{"text_idx": "#000002", "text": "Mae\u2019r Safonau Proffesiynol yn amlygu pwysigrwydd darllen ehangach, cymryd rhan mewn ymchwil gweithredol, arbrofi a myfyrio wrth ddatblygu gwybodaeth, sgiliau ac ymarfer proffesiynol athrawon. Yn hanesyddol, fodd bynnag, nid oedd dulliau o\u2019r fath yn nodwedd amlwg o strategaethau dysgu proffesiynol yn Ysgol Aberconwy, a chydnabuwyd y byddai\u2019r syniad o gymryd rhan mewn unrhyw beth a labelwyd yn \u2018ymchwil\u2019 yn \u2018wrthun\u2019 i rai ymarferwyr (er nad pob un o bell ffordd)."}, {"text_idx": "#000003", "text": "Cydnabu arweinwyr yn yr ysgol yr angen i gymryd ymagwedd ailadroddol, gynyddol tuag at annog staff i ymgysylltu gydag ymchwil, gydag \u2018arbrofi\u2019 a myfyrio ar effeithiolrwydd dulliau newydd. Lluniodd arweinwyr yr ysgol \u2018gylch arloesi\u2019 pedwar cam a gynlluniwyd i lywio staff drwy broses ymchwil gweithredu mewn ffordd hygyrch, fel y dangosir yn Ffigur 3 isod."}, {"text_idx": "#000007", "text": "Trefnwyd y staff yn \u2018grwpiau datblygu cymheiriaid\u2019 i archwilio thema\u0302u o ddiddordeb cyffredin. Nodwyd y thema\u0302u hyn drwy ymarfer nodiadau \u2018Post-it\u2019 ysgol gyfan lle gofynnwyd i staff gofnodi \u2018pethau sy\u2019n eu gwylltio\u2019, \u2018pethau sy\u2019n mynd o dan eu croen\u2019. Roedd uwch-arweinwyr yn ofalus i beidio a\u0302 llywio\u2019r thema\u0302u a ddewiswyd, gan adael i ymarferwyr feddwl am faterion a oedd o ddiddordeb gwirioneddol iddyn nhw neu a oedd yn sbarduno eu chwilfrydedd. Roedd y rhyddid hwn i ddewis eu thema eu hunain yn \u2018ddiddorol a grymusol\u2019, yn o\u0302l yr ymarferwyr."}, {"text_idx": "#000008", "text": "Roedd sefydlu grwpiau datblygu cymheiriaid (triawdau) ar sail cyd-fuddiannau yn golygu bod ymarferwyr yn gweithio gyda chydweithwyr a oedd yn chwilfrydig am bethau tebyg. Roedd arweinwyr yn ofalus i roi ymarferwyr mewn grwpiau yn cynnwys pobl nad oedden nhw fel arfer yn cyfranogi mewn deialog broffesiynol a\u0302 nhw e.e. ymarferwyr o wahanol adrannau neu ymarferwyr profiadol iawn gydag athrawon newydd gymhwyso. Roedd yn ofynnol i bob grw\u0302p datblygu cymheiriaid benodi arweinydd grw\u0302p i fod yn gyfrifol am fonitro ac adrodd ar gynnydd y grw\u0302p. Roedd arweinwyr yr ysgol yn annog defnydd o\u2019r system rheoli perfformiad Blue Sky Education[1] i gasglu nodiadau o drafodaethau grwpiau a chanfyddiadau ymholiadau."}, {"text_idx": "#000009", "text": "Arweinwyr yn rhoi amser i ymarferwyr gynllunio ar gyfer ymgorffori dulliau newydd mewn arferion dyddiol"}, {"text_idx": "#000010", "text": "Mae\u2019r cylch arloesi yn rhoi bron i bedwar mis i ymarferwyr archwilio maes o ddiddordeb. Yn ystod y cyfnod hwn, mae staff yn cael eu hannog i adolygu llenyddiaeth, i chwilio am adnoddau ac i ymgysylltu ag arbenigwyr o fewn a thu allan i\u2019r ysgol. Ar ddiwedd y cyfnod hwn, disgwylir i staff fod wedi nodi datblygiadau arloesol neu ddulliau newydd maen nhw\u2019n awyddus i\u2019w cynnwys yn eu harfer yn yr ystafell ddosbarth."}, {"text_idx": "#000011", "text": "Rhoddodd dau uwch-arweinydd hwb i\u2019r broses hon drwy roi cyflwyniad byr i grwpiau datblygu cymheiriaid ar ddulliau posibl i ymchwilio i thema\u0302u penodol. Fodd bynnag, roedden nhw\u2019n ofalus i osgoi bod yn rhy rhagnodol ac i ganiata\u0301u rhywfaint o gyfle i grwpiau benderfynu ar eu dull gweithredu eu hunain. Cydnabuwyd, fodd bynnag, \u2018nad yw\u2019r athro cyffredin yn siw\u0302r ble i fynd\u2019 wrth chwilio am ddeunydd perthnasol, ac roedd arweinydd dysgu proffesiynol yr ysgol yn darparu cyfarwyddyd, yn o\u0302l y gofyn."}, {"text_idx": "#000012", "text": "Rhoddwyd ffurflen profforma byr i grwpiau datblygu cymheiriaid, gyda\u2019r bwriad o\u2019u helpu i strwythuro eu meddyliau a chadw golwg ar gynnydd ym mhob un o bedwar cam y cylch arloesi. Mae\u2019r ffurflen yn gwahodd grwpiau i nodi sut maen nhw\u2019n bwriadu mynd ati i ymchwilio i\u2019w thema, cofnodi manylion ymchwil a gyflawnwyd a nodi \u2018pwyntiau dysgu allweddol\u2019 i ddod i\u2019r amlwg. Mae adran cam arloesi\u2019r ffurflen yn gwahodd grwpiau i nodi eu \u2018cynllun arloesi\u2019 ac i gofnodi \u2018deilliannau\u2019 datblygiadau arloesol a gyflawnwyd."}, {"text_idx": "#000016", "text": "Mae llinell amser y cylch arloesi yn caniata\u0301u dau fis i ymarferwyr wneud defnydd o\u2019r hyn maen nhw wedi\u2019i ddysgu yn ystod y cyfnod ymchwil ac i brofi unrhyw ddulliau newydd. Roedd disgwyl i gam arloesi\u2019r cylch cyntaf ddechrau yng nghanol mis Mawrth 2020, ond cafodd ei lethu gan effeithiau\u2019r pandemig COVID-19 ar ysgolion.Y bwriad oedd y byddai grwpiau\u2019n cynllunio rhaglenni gweithgareddau megis arsylwadau gwersi ac adborth."}, {"text_idx": "#000018", "text": "Mae llinell amser y cylch arloesi yn caniata\u0301u cyfnod o ddau fis ar gyfer y cyfnod adolygu (rhwng mis Mai a diwedd tymor yr haf) ac mae\u2019r ffurflen yn cynnwys adran adolygu lle mae\u2019n ofynnol i grwpiau datblygu cymheiriaid gofnodi effeithiau ac effeithiolrwydd datblygiadau arloesol a gyflwynwyd ac ystyried pa ddatblygiadau a allai fod yn briodol yn y dyfodol."}]